S'Lotto vum 1.April isch für miäch als Privatperson en finanziellä Ruiin gsii! Nit ämol Zuäsazchartä hinn öppis gnüzt. Abr i ha ä Hufä Lüt troffä, woni susch sganz Jour nit gsiä. Als Präsidentin vum gmischtä Chor Chliibärg muässi sägä es isch en tollä Lottomatsch gsii,wo dr Thomas Chuärät wider  fürä Chour uf dBäi gstellt hät. Diä hufä Arbät wo dou drhindr steggt chammä nit zaalä. All diä Ziit wo är vor und nochem Matsch inveschtiärt, bis das Lotto stout und dinn am Schluss alli Rächnigä zaalt sinn, dPlakat widr vu dä Stallwind und Bäum abägrupft sinn, diä leiri Kasettä zrugg broucht, sGält zellt und bignet uf em Konto liit git au na zuäsäzlini Arbet. Ja miär vum gmischtä Chour sinn frou, dass miär dr Thomas hinn. Natürli hilfen alli mit, wonär afrouget. Aber es ischen ganz chliinä Teil vu all sim  Wärchä!!!!!!! Drumm Dangä, dangä und namol dangä allnä wo ghulfä hinn.  Au dangi allnä, wo Lotto gschpillt hinn, dinn uuni öi gouts eifach nit. Do hilft au diä bescht Organisaziuu nüt, winn dLüüt nit chämtet. Was nüztn diä Wellos, diä Färnseher, dLarvä, dGloggä, sGoldvrenäli, shalbä Schwii, dWoukpfannä, alli Früchtächörb und diä andärä Sachä wos susch na zgwünnä hät gii????????  Abr ez fröi ich miäch uf nächschtä beidä Ereignis: zerscht gümmer mit em Chor am 5. April is Altersheim und erfröiien  dInnsaasä mit üserem Stindli wo miär fliisig güäbt hinn. Und dinn gümmer im Summer is Tessin uf üseri Reis.  Wiä isch: möchtisch au du be üs im gmischtä Chour Chliibärg mitsingä? Muäsch keii Angscht ha, miär frissn niämert! Au du bisch willkommä. Miär prouben immer amänä Ziischtigoubet am Achti im Chliibärgr Schuälhuus, usser i dä Schuälfeiriä lümmer üserem Dirigint Pius Casanova zverschnuufä.  So jez glaubi hanni widr ämol gnuäg gschriibä. Iäch wüschä öi en ganz schünä Früälig, schüni Ouschtärä  mitämä "groussä" Ouschtrhaas und ä guäti Ziit bis zum nächschtämol.